Președintele PSD Liviu Dragnea a vorbit cu premierul Ungariei, Viktor Orban. Discuţia a avut loc la telefon, spune liderul PSD pe pagina sa de Facebook.

Foto: Inquam Photos / Octav Ganea

Una dintre teme este cea a Liceului Catolic din Târgu Mureş, care a fost închis, ceea ce a nemulţumit partea maghiară.

Liviu Dragnea i-a transmis premierului Ungariei că autorităţile române vor rezolva problema.

La rândul său, preşedintele Camerei Deputaţilor a primit asigurări că Ungaria va acorda din nou sprijin României pentru aderarea la Organizația pentru Cooperare şi Dezvoltare Economică.

Mesajul de pe Facebook al liderului PSD:

„Am vorbit la telefon cu premierul Ungariei, Viktor Orbán, și am convenit două lucruri:

1. Noi vom rezolva problema apărută la Liceul Catolic din Târgu Mureș.

2. #Ungaria va acorda din nou sprijin României pentru aderarea la Organizația pentru Cooperare și Dezvoltare Economică.

Am explicat că situația de la Târgu Mureș s-a creat în urma unei sentințe judecătorești și nu reprezintă un atac la adresa Bisericii Catolice sau la adresa minorității maghiare, dar că e obligația autorităților române să găsească rapid o soluție legală și durabilă. I-am promis că vom găsi această soluție.

La rândul său, premierul Orbán a apreciat disponibilitatea noastră spre dialog și a promis că Ungaria va reacorda sprijin României pentru #OECD.

Aderarea României la această organizație este un obiectiv major al politicii noastre externe, care ar putea fi atins chiar pe parcursul acestui an.”

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media